EUROOPA LIIDU AVALIKU TEENISTUSE KOHTU OTSUS

(teine koda)

21. juuli 2016

AV

versus

Euroopa Komisjon

„Avalik teenistus — Ajutine töötaja — Töölevõtmine — Töölevõtmisele eelnev tervisekontroll — Tervisekontrolli käigus ebapiisava teabe esitamine — Meditsiiniline lisatingimus — Meditsiinilise lisatingimuse tagasiulatuv kohaldamine — Invaliidsustoetuse andmata jätmine — Tühistamine — Avaliku Teenistuse Kohtu otsuse täitmine”

Ese:

Hagi, mis on esitatud ELTL artikli 270 alusel, mida vastavalt Euratomi asutamislepingu artiklile 106a kohaldatakse Euratomi asutamislepingu suhtes, ja millega AV palub tühistada Euroopa Komisjoni 16. septembri 2014. aasta otsuse kohaldada tema suhtes Euroopa Liidu muude teenistujate teenistustingimuste artiklis 32 ette nähtud meditsiinilist lisatingimust ja keelduda talle andmast invaliidsustoetust.

Otsus:

Tühistada Euroopa Komisjoni 16. septembri 2014. aasta otsus, millega AV suhtes kohaldati Euroopa Liidu muude teenistujate teenistustingimuste artiklis 32 ette nähtud meditsiinilist lisatingimust. Mõista Euroopa Komisjonilt AV kasuks välja 2000 eurot talle tekitatud mittevaralise kahju eest. Jätta hagi ülejäänud osas rahuldamata. Jätta Euroopa Komisjoni kohtukulud tema enda kanda ning mõista temalt välja AV kohtukulud.

Kokkuvõte

Euroopa Liidu õigus – Põhimõtted – Mõistliku aja järgimine – Rikkumine haldusmenetluses – Aja möödumine, mis võib avaldada mõju otsuse sisule – Tagajärjed muude teenistujate teenistustingimuste artiklis 32 ette nähtud meditsiinilise lisatingimuse kohaldamise raames

(Eurooa Liidu põhiõiguste harta, artikli 41 lõige 1; muude teenistujate teenistustingimused, artikkel 32)

Haldusmenetluste läbiviimisel mõistliku aja järgimise kohustus kujutab endast liidu õiguse üldpõhimõtet, mille tagamine on liidu kohtu ülesanne ja mida on osana õigusest heale haldusele korratud Euroopa Liidu põhiõiguste harta artikli 41 lõikes 1.

Mõistliku aja järgimise põhimõtte rikkumine ei õigusta siiski üldiselt haldusmenetluse tulemusel tehtud otsuse tühistamist. Ainult siis, kui ülemäära pikk aeg võib mõjutada haldusmenetluse tulemusel võetud otsuse sisu ennast, mõjutab mõistliku aja põhimõtte järgimata jätmine haldusmenetluse kehtivust.

Muude teenistujate teenistustingimuste artikkel 32 eeldab, et teenistuslepingute sõlmimise pädevusega asutus teeb lõpliku otsuse meditsiinilise lisatingimuse kohaldamise või mittekohaldamise kohta teabe põhjal, mille institutsiooni arst on kogunud enne töötaja teenistusse võtmist läbiviidava tervisekontrolli käigus või kohe, kui institutsioon saab täiendavat asjakohast teavet, mis oluliselt muudab töölevõtmisele eelnenud tervisekontrolli käigus kogutud teavet.

Käesoleval juhul võis menetluse kestus avaldada mõju huvitatud isikule meditsiinilise lisatingimuse tagasiulatuvalt kohaldamise otsuse sisule, kuna lisaks sellele, et ajast, mil teenistuslepingute sõlmimise pädevusega asutus sai huvitatud isiku haigusest teada, oli möödunud kolm aastat ja seitse kuud, tehti see otsus pärast seda, kui töövõimetuskomitee oli jõudnud järeldusele, et huvitatud isikul on püsiv täielik töövõimetus, mis muudab tal tööülesannete täitmise võimatuks. Otsus kohaldada muude teenistujate teenistustingimuste artiklis 32 ette nähtud meditsiinilist lisatingimust, mille puhul peetakse silmas töövõimetuse tekkimise võimalust viie aasta jooksul alates kõnealusest haigusest teadasaamisest, muutus niisiis otsuseks jätta huvitatud isik koheselt ilma invaliidsustoetusest juba tekkinud töövõimetuse eest.

Otsus kohaldada huvitatud isiku suhtes meditsiinilist lisatingimust ja keelduda talle andmast invaliidsustoetust tuleb seega tühistada. Asjaolu, et vaidlustatud otsusega samasisuline varasem otsus on menetlusnormi rikkumise tõttu juba tühistatud, ei võta huvitatud isikult võimalust tugineda tühistava kohtuotsuse täitmiseks algatatud kohtumenetluse raames sisulisele väitele, mis oli ära toodud tühistava kohtuotsuse tegemisele viinud kohtuasjas esitatud hagiavalduses. Huvitatud isik esitas mainitud kohtuasjas väite, et rikutud on õiguskindluse põhimõtet.

(vt punktid 44, 45, 50, 51, 54 ja 55)

Viide:

Avaliku Teenistuse Kohus: kohtuotsus, 12.5.2016, Guittet vs. komisjon, F‑92/15, EU:F:2016:118, punktid 75 ja 76 ning seal viidatud kohtupraktika.